Andreas Skov Olsen er gået i tænkeboks forud for det mulige skifte til italienske Bologna, afslører FC Nordsjælland-profilens far over for BT.

FC Nordsjællands 19-årige topscorer Andreas Skov Olsen har gennemført sit lægetjek i Serie A-klubben Bologna.

Men det er ikke sikkert, at teenageren tager i mod tilbuddet fra Italien, afslører hans far over for BT.

- Havde jeg i samme alder fået et lignende tilbud, havde jeg formentlig slået til øjeblikkeligt. Men Andreas er en forsigtig dreng. Jeg forstår udmærket hans betænkeligheder, siger Thomas Olsen til BT og fortsætter:

- Det er en stor beslutning, og han har det jo fint i FC Nordsjælland. Der er mange, der har gode råd til ham, om hvad han skal eller ikke skal. Det er han heldigvis meget god til selv at styre. Nu lytter han til sin mavefornemmelse og ser, hvordan situationen udvikler sig.

Ifølge Thomas Olsen har Bologna-ledelsen ikke opsat nogen deadline for, hvornår Andreas Skov Olsen skal have besluttet sig.